रोहितको प्रदर्शनमा सान्त्वना जित
नेपाली यू–१९ राष्ट्रिय क्रिकेट टोलीले एसीसी यू–१९ एसिया कपको अन्तिम लिग खेलमा मंगलबार यूएईलाई ३ विकेटले पराजित गरेको छ । राष्ट्रिय टोलीको अनुभव बटुलिसकेका ब्याट्सम्यान रोहितकुमार पौडेलले उत्कृष्ट ब्याटिङ गरेपछि नेपाल विजयी रह्यो ।
काठमाडौँ — नेपाली यू–१९ राष्ट्रिय क्रिकेट टोलीले एसीसी यू–१९ एसिया कपको अन्तिम लिग खेलमा मंगलबार यूएईलाई ३ विकेटले पराजित गरेको छ । राष्ट्रिय टोलीको अनुभव बटुलिसकेका ब्याट्सम्यान रोहितकुमार पौडेलले उत्कृष्ट ब्याटिङ गरेपछि नेपाल विजयी रह्यो ।यूएईले छाडेको २ सय ६९ पछ्याउने क्रममा नेपाल अन्तिम ओभरको पहिलो बलमा ७ विकेट गुमाउँदै २ सय ७४ जोड्न सफल भयो । मध्यक्रमका ब्याट्सम्यान रोहितले ८८ बलमा उत्कृष्ट इनिङ्स खेलेका थिए । ४९ औं ओभरमा रनआउट हुनुअघि उनले ६ चौका र ३ छक्का प्रहार गरे । रोहितले आक्रामक ब्याटिङ गरेका रशिद खानसँग सातौं विकेटमा ३२ बलमा ५३ रनको साझेदारी गर्दै जितसम्म पुर्‍याएका थिए । विजयी रनको रूपमा छक्का प्रहार गरेका रशिदले १४ बलमा ३ छक्कासहित २७ रन जोडे ।त्यसअघि सन्दीप जोरा र कप्तान आसिफ शेखले नेपालको ब्याटिङ अगाडि बढाएका थिए । आसिफले ४६ बलमा ३५ रन जोडे । सन्दीपले ७४ बलमा ६ चौका र २ छक्का मदतले ६७ रन बनाए । यी दुईले तेस्रो विकेटमा ५९ रनको साझेदारी गरे । रोहित र सन्दीपले चौथो विकेटमा ४९ रन जोडेका थिए । ओपनर तृतराज दास ६ र रित गौतम १८ रन जोड्दै पेभेलियन फर्किए । पवन सर्राफ ९ र अरुण ऐरी ४ रनमा आउट भए ।त्यसअघि टस जितेको यूएईले निर्धारित ५० ओभरमा ८ विकेट गुमाई २ सय ६८ रन जोड्यो । ओपनर फहाद नवाज र अंश टन्डनले पहिलो विकेटमा १ सय ५९ रनको साझेदारी गरे । फहादले ९५ बलमा ८३ तथा अंश ८१ बलमा ६७ रन जोडेका थिए । नन्दन यादवले २८ औं ओभरमा अंशको विकेट लिँदै नेपाललाई पहिलो सफलता दिलाए ।यूएईका लागि मध्यक्रममा अधिकांश ब्याट्सम्यानले सुरुआत पाए पनि ठूलो स्कोर बनाउन सकेनन् । अली मिर्जा (१६), फिगी जोन (१५), ब्रेन्डन एडम (१८), सैयद हैदर (१२) र अलिसान शरफु (९) ले औसत ब्याटिङ गरे । नेपालका लागि नन्दनसँगै रशिद र पवनले २–२ विकेट लिए । सागर ढकाल र सूर्य तामाङले पनि १–१ विकेट हात पारे ।यस समूहबाट भारत समूह विजेता र अफगानिस्तान उपविजेता बन्दै सेमिफाइनल पुगे । भारतले मंगलबार अफगानिस्तानलाई ५१ रनले पराजित गर्‍यो । नेपाल यसअघि भारत र अफगानिस्तानसँग पराजित हुँदै समूह चरणबाट बाहिरिएको थियो ।